Alaikäinen autoa ajanut lapsi on loukkaantunut vakavasti Närpiön Pjelaxissa eli Piolahdessa sattuneessa ulosajossa.

12-vuotias poika oli ottanut auton luvatta käyttöön Raahessa ja ajanut sillä noin 300 kilometrin matkan ennen kohtalokasta ulosajoa. Onnettomuus tapahtui maanantaina aamuviiden aikaan. Pohjanmaan poliisi tiedotti onnettomuudesta keskiviikkona.

Auto oli matkalla Poriin päin valtatiellä 8, kun se suistui ulos tieltä noin kilometrin verran Kristinestadsvägenin kohdasta etelään päin. Ennen pysähtymistään auto oli kyntänyt pientaretta 172 metrin matkan. Poika oli törmäyksen voimasta paiskautunut ulos autosta ja hänet löydettiin vakavasti loukkaantuneena noin 3–4 metrin päässä autosta.

– Se osoittaa, että vauhtia on ollut melkoisesti, sanoo rikoskomisario Mikko Uusimäki Pohjanmaan poliisista.

– Paikalla oli pienehköä puustoa, jonne auto on pysähtynyt.

Poika on toimitettu hoidettavaksi Tampereen yliopistolliseen keskussairaalaan. Poliisin mukaan pojalla on vakava aivovamma.

Turma-autosta 31 metrin päästä löytyi kuolleena myös perheen saksanpaimenkoira.

– Molemmat olivat törmäyksen voimasta lentäneet ulos autosta, Uusimäki kertoo.

Syy ajomatkaan hämärän peitossa

Poliisin mukaan poika oli ollut yöpymässä lähisukulaisen luona ja poistunut talosta aamuyöllä ottamalla käyttöön kyseisen lähisukulaisen auton.

– Poliisin tiedossa ei ole, miksi poika on lähtenyt ajamaan Raahesta aika pitkän matkan kohti Poria. Päämäärä ei ole poliisin eikä lähiomaistenkaan tiedossa, Uusimäki kertoo.

Hänen mukaansa tiedossa ei myöskään ole, että kukaan olisi nähnyt ulosajoa. Tapahtumakulku on kuitenkin hyvin poliisin tiedossa.

– Ohikulkija oli huomannut, että valot näkyivät metsässä, ja tämmöinen sieltä sitten paljastui.

Tien nimi korjattu klo 12.20 Kristinestadsvägeniksi